इंग्लैंड से हार का हिसाब चुकाने की बारी  
इंग्लैंड के हाथों टेस्ट और वनडे में बुरी तरह पटखनी खाने वाली भारतीय टीम के पास पिछली हार का हिसाब चुकाने का अच्छा मौका है।
बीती गर्मियों में इंग्लैंड के हाथों टेस्ट और एकदिवसीय श्रृंखला में बुरी तरह पटखनी खाने वाली भारतीय टीम के पास इंग्लिश टीम से पिछली हार का हिसाब चुकाने का अच्छा मौका है। दोनों टीमें हैदराबाद के करीब उप्पल में स्थित राजीव गांधी अंतर्राष्ट्रीय क्रिकेट स्टेडियम में शुक्रवार को पांच मैचों की श्रृंखला का पहला मुकाबला खेलेंगी।   यह मुकाबला तय करेगा कि भारतीय टीम ने पिछली हार से कुछ सबक सीखा है या नहीं। या फिर उसके खिलाड़ियों पर 'थकान' अब भी हावी है। कई प्रमुख खिलाड़ी अब भी टीम से बाहर हैं लेकिन कइयों को बीते दिनों में आराम भी मिला है। इससे यह आशा की जा सकती है कि भारतीय खिलाड़ी थकान का बहाना छोड़कर अपना श्रेष्ठ प्रदर्शन करेंगे।  इंग्लिश टीम ने पिछली श्रृंखला में भारत को चार टेस्ट मैचों में 4-0 से और पांच एकदिवसीय मैचों में 3-0 से हराया था। यही नहीं, भारत को एकमात्र ट्वेंटी-20 मैच मे भी हार मिली थी। उस श्रृंखला में भारत को सर्वोच्च वरीयता प्राप्त टेस्ट टीम का ताज गंवाना पड़ा था और विश्व चैम्पियन होने के नाते काफी शर्मिदगी भी झेलनी पड़ी थी।  बहरहाल, इंग्लिश टीम ने हैदराबाद क्रिकेट संघ एकादश के साथ खेले गए दोनों अभ्यास मैच जीतकर खुद के पहले जैसे फार्म में होने के संकेत दे दिए हैं। अभ्यास मैच इंग्लिश टीम के सभी बल्लेबाजों ने खुलकर हाथ दिखाए और गेंदबाजों ने हालात के साथ तालमेल बनाने का भरपूर प्रयास किया।  अब जबकि असल मुकाबला शुरू हो रहा है, निश्चित तौर पर इंग्लिश टीम को भारतीय टीम के सामने कुछ परेशानी हो सकती है लेकिन मेहमान टीम को यह भी पता है कि प्रमुख खिलाड़ियों की गैरमौजूदगी में भारतीय टीम में वह दम नहीं दिखाई देगा, जिसके लिए वह जानी जाती है।  इस श्रृंखला के शुरुआती दो मैचों के लिए भारतीय टीम में सचिन तेंदुलकर और वीरेंद्र सहवाग जैसे दिग्गज शामिल नहीं हैं जबकि चैम्पियंस लीग से पहले खुद को फिट घोषित करने केबावजूद हरभजन सिंह को बाहर रखा गया। कर्नाटक के मध्यम गति के गेंदबाज श्रीनाथ अरविंद और पंजाब के लेग स्पिनर राहुल शर्मा पहली बार एकदिवसीय टीम का हिस्सा बने हैं। साथ ही साथ इंग्लैंड में एकदिवसीय श्रृंखला के दौरान टीम का हिस्सा रहे तेज गेंदबाज वरुण एरॉन को टीम में बनाए रखा गया है।   शुरुआत के दो मैचों के लिए सचिन और सहवाग के अलावा जहीर खान, युवराज सिंह, रोहित शर्मा, मुनाफ पटेल और इशांत शर्मा टीम का हिस्सा नहीं हैं। ऐसे में भारतीय गेंदबाजी मुख्य तौर पर प्रवीण कुमार, विनय कुमार, उमेश यादव, एरॉन, रविचंद्रन अश्विन और राहुल जैसे खिलाड़ियों पर टिकी होगी। जहां तक बल्लेबाजी की बात है तो भारत के पास कप्तान महेंद्र सिंह धोनी के अलावा गौतम गम्भीर, पार्थिव पटेल, अजिंक्य रेहाने, विरोट कोहली, सुरेश रैना और रवींद्र जडेजा जैसे अच्छे खिलाड़ी हैं, जिनकी बदौलत भारतीय टीम घरेलू हालात में जीतने का दम रखती है। इस श्रृंखला के माध्यम से भारतीय टीम के पास आईसीसी की एकदिवसीय टीमों की रैंकिंग में इंग्लैंड से आगे निकलने का अच्छा मौका है। इंग्लैंड को मौजूदा श्रृंखला में हराकर भारतीय टीम यह मुकाम हासिल कर सकती है। भारतीय टीम मौजूदा समय में पांचवें क्रम पर विराजमान है जबकि इंग्लिश टीम चौथे क्रम पर है। दोनों के बीच एक रेटिंग अंक का अंतर है। दूसरी ओर, एकदिवसीय रैंकिग में शीर्ष पर काबिज आस्ट्रेलियाई टीम दक्षिण अफ्रीका के साथ दो-दो हाथ करने जा रही है। इस लिहाज से लगातार अच्छा प्रदर्शन भारतीय टीम को तालिका में और बेहतर स्थान दिला सकता है।